KIRJALLINEN KYSYMYS P-2697/02

esittäjä(t): Dominique Souchet (NI) komissiolle

(18. syyskuuta 2002)

Aihe: Ravintolatoiminnan alennettu arvonlisävero

Euroopan parlamentti hyväksyi 14. toukokuuta 2002 Torres Marquesin mietinnön, joka koski komission tiedonantoa neuvostolle, Euroopan parlamentille, talous- ja sosiaalikomitealle sekä alueiden komitealle yhteistyöhön perustuvasta toimintatavasta Euroopan matkailun tulevaisuutta varten (P5_TA (2002) 0222).

Kyseisen tekstin 45 kohdassa todetaan, että Euroopan parlamentti

pyytää komissiota tekemään mahdollisimman pian ehdotuksia, jotka mahdollistavat ravintolatoiminnan ja mahdollisesti muiden tämän toimen kannalta soveltamiskelvottomien matkailupalvelujen sisällyttämisen niitä toiminta-aloja koskevaan luetteloon, jotka voivat hyötyä pysyvästi alennetun ALV:n soveltamisesta, jotta näillä aloilla luotaisiin työllisyyttä, ammatteja uudenaikaistettaisiin ja saatettaisiin eurooppalainen matkailu parempaan asemaan kansainväliseen kilpailuun nähden.

Voiko komissio ilmoittaa, miten se on menetellyt Euroopan parlamentin esittämän pyynnön johdosta?

Frits Bolkesteinin komission puolesta antama vastaus

(24. lokakuuta 2002)

Komissio aikoo tehdä vuoden 2003 alkupuolella alennettuja verokantoja koskevan kokonaistarkastuksen, josta se ilmoitti tiedonannossaan uudesta arvonlisäverostrategiasta(1) ja josta se muistutti kertomuksessaan alennetuista verokannoista lokakuussa 2001(2). Tarkastuksessa tutkitaan ravintola-ala ja kaikki alakohtaiset pyynnöt alennetun verokannan toteuttamiseksi. Ennen tätä kokonaistarkastusta komission on kuitenkin annettava kertomus alennetun arvonlisäkannan soveltamisen vaikutuksista tiettyihin hyvin työvoimavaltaisiin palveluihin.

Muistettakoon, että neuvosto antoi 22. lokakuuta 1999 direktiivin 1999/85/EY mahdollistaakseen alennetun arvonlisäverokannan soveltamisen tiettyihin hyvin työvoimavaltaisiin palveluihin(3). Tässä yhteydessä ravintola-alan palvelut olisivat voineet saada mahdollisuuden alennettuun verokantaan, jos neuvosto tästä direktiivistä neuvoteltaessa ei olisi muuttanut komission ehdotusta. Komissio oli todellakin laatinut alkuperäisen ehdotuksensa(4) salliakseen jäsenvaltioille kyseisten alojen valinnassa mahdollisimman suuren joustavuuden jos säädetyt ehdot on täytetty. Tällöin ravintola-alan palvelut olisivat voineet hyötyä tästä kokemuksesta. Neuvosto on kuitenkin pitänyt parempana laatia suppean ja täsmällisen luettelon, eikä se ole pitänyt aiheellisena sisällyttää siihen ravintola-alaa. Tämä ala hyötyy kuitenkin alennetusta kannasta tietyissä jäsenvaltioissa, mutta ainoastaan väliaikaisen poikkeuksen perusteella (joka myönnettiin neuvoteltaessa jäsenvaltioiden liikevaihtoverolainsäädännön yhdenmukaistamisesta yhteinen arvonlisäverojärjestelmä: yhdenmukainen määräytymisperuste 17 päivänä toukokuuta 1977 annetun neuvoston kuudennen direktiivin 77/388/ETY liitteestä H(5).

Direktiivi 1999/85/EY annettiin koemielessä alennettujen arvonlisäverokantojen työllisyysvaikutusten toteamiseksi. Tämän kolmivuotiskokeilun on määrä päättyä 31. joulukuuta 2002. Siihen osallistuvien jäsenvaltioiden on annettava komissiolle viimeistään 1. lokakuuta 2002 kertomus, jossa ne arvioivat, miten arvonlisäveron kevennys on vaikuttanut näihin palveluihin uusien työpaikkojen luomisen ja harmaan talouden vähentymisen osalta. Tämän jälkeen komissio antaa parlamentille ja neuvostolle arvioinnista yleiskertomuksen ja tarvittaessa ehdottaa aiheellisia toimenpiteitä, jotta voitaisiin päättää hyvin työvoimavaltaisiin aloihin myöhemmin sovellettavasta arvonlisäverokannasta. Ottaen huomioon tämän arviointimenettelyn määräajat ja siitä johtuvan päätösmenettelyn komissio on antanut direktiiviehdotuksen(6), jolla tätä kokeilua pidennetään vuodella.

(1) KOM(2000) 348 lopullinen.

(2) KOM(2001) 599 lopullinen.

(3) EYVL L 277, 28.10.1999.

(4) EYVL L 187, 20.7.1999.

(5) EYVL L 145, 13.6.1977, sellaisena kuin se on viimeksi muutettuna direktiivillä 2002/38/EY EYVL L 128, 15.5.2002.

(6) KOM(2002) 525 lopullinen.